Sletten butikksenter ble reist som et tidstypisk funkisbygg. To rektangulære fløyer med baldakiner mot gårdsplassen knyttet sammen med en kvadratisk fløy med midtpassasje gjorde at folk kunne handle under tak fra den ene forretningen til den andre. Bygningsmassen omkranset en U-formet plass med parkering for 50 biler. Dette var framsynt på en tid da bilen fortsatt var et statussymbol, og ikke for folk flest.